ΓΡΑΠΤΗ ΕΡΩΤΗΣΗ P-0001/98 υποβολή: Alexandros Alavanos (GUE/NGL) προς την Επιτροπή (15 Iανουαρίου 1998)

Θέμα: Έλεγχος στα αεροσκάφη τρίτων χωρών

Ένα ουκρανικό «Γιάκοβλεφ» συνετρίβη στην Ελλάδα στις 17 Δεκεμβρίου 1997 και όλοι οι επιβάτες και το πλήρωμα σκοτώθηκαν. Παρότι το επίσημο πόρισμα για το ατύχημα δεν έχει εκδοθεί, υπάρχουν πολλά ερωτηματικά για την τήρηση των κανόνων ασφαλείας, τη διενέργεια επαρκούς ελέγχου στο αεροσκάφος πριν από την πτώση, την ικανοποιητική γνώση της αγγλικής από το πλήρωμα.

Η Επιτροπή έχει κάνει από τις 17.2.1997 πρόταση οδηγίας του Συμβουλίου «για τη θέσπιση διαδικασίας εκτίμησης της ασφάλειας των αεροσκαφών τρίτων χωρών που χρησιμοποιούν κοινοτικούς αερολιμένες», που συζητήθηκε στην Ολομέλεια του Ευρωπαϊκού Κοινοβουλίου στη σύνοδο του Νοεμβρίου 1997.

Ερωτάται η Επιτροπή: Σύμφωνα με τις μελέτες της, ποιές χώρες της Ευρωπαϊκής Ένωσης εφαρμόζουν ήδη ελέγχους στα αεροσκάφη τρίτων χωρών και σε τί κυρίως συνίστανται οι έλεγχοι αυτοί; Αν η Ελλάδα συμπεριλαμβάνεται στις χώρες που πραγματοποιούν ουσιαστικούς ελέγχους. Αν, δεδομένης της κρισιμότητας του ζητήματος και του μακρού χρονικού διαστήματος μέχρι την πλήρη θέσπιση της οδηγίας και την εφαρμογή της στις χώρες μέλη, η Επιτροπή πρόκειται να προβεί σε πρωτοβουλίες για την άμεση εφαρμογή από τις χώρες μέλη δέσμης μέτρων για τον έλεγχο των αεροσκαφών τρίτων χωρών, ώστε άμεσα να ελαχιστοποιηθούν οι πιθανότητες νέων ατυχημάτων.

Απάντηση του κ. Kinnock εξ ονόματος της Επιτροπής (6 Φεβρουαρίου 1998)

Σύμφωνα με τη Σύμβαση του Σικάγου η οποία διέπει την πολιτική αεροπορία, όταν υπάρχουν υπόνοιες ότι ένα ξένο αεροσκάφος δεν πληροί τα διεθνή πρότυπα ασφαλείας, τα κράτη έχουν το δικαίωμα να διενεργούν επιθεώρηση διαδρόμου. Η πρόταση ((COM(97) 55 τελικό της 17.2.1997 )) της Επιτροπής ενισχύει την αξία αυτού του υφισταμένου δικαιώματος, απαιτώντας από τα κράτη μέλη να προβαίνουν στις εν λόγω επιθεωρήσεις, όταν υπάρχουν ορισμένες προϋποθέσεις, να συμμετέχουν στη συγκέντρωση και ανταλλαγή πληροφοριών, να απαγορεύουν την απογείωση αεροσκαφών που δεν είναι ασφαλή και να αποφασίζουν σχετικά με ενδεχόμενα συλλογικά μέτρα.

Η Επιτροπή καταλαβαίνει ότι τα περισσότερα, αν όχι όλα τα κράτη μέλη διενεργούν επιθεωρήσεις διαδρόμου, επί μεμονωμένης βάσεως, εδώ και αρκετό καιρό. Η Επιτροπή δεν ενημερώνεται πάντοτε σχετικά με τις επιθεωρήσεις αυτές και δεν γνωρίζει εάν διενεργούνται τέτοιες επιθεωρήσεις στην Ελλάδα.

Η Επιτροπή έχει, ωστόσο, ενημερωθεί για τα κράτη μέλη που ήδη συμμετέχουν σε ανταλλαγή πληροφοριών, χωρίς να αναμένουν την έναρξη ισχύος της προταθείσας οδηγίας. Μέχρι στιγμής, στη διαδικασία αυτή συμμετέχουν το Βέλγιο, η Δανία, η Γερμανία, η Γαλλία, η Ιρλανδία, το Λουξεμβούργο, οι Κάτω Χώρες, η Πορτογαλία, η Σουηδία και το Ηνωμένο Βασίλειο. Η Επιτροπή γνωρίζει ότι τουλάχιστον άλλα δύο κράτη μέλη προβαίνουν σε ελέγχους διαδρόμου, αν και, για νομικούς λόγους, δεν συμμετέχουν ήδη στην ανταλλαγή πληροφοριών.

Προκειμένου να μπορέσουν τα κράτη μέλη να εφαρμόσουν ορισμένα από τα μέτρα πριν από την έναρξη ισχύος της οδηγίας, η Επιτροπή δίδει χρηματοδοτική στήριξη για την κατάρτιση και τη λειτουργία μιας βάσης δεδομένων, η οποία έχει ήδη λάβει περισσότερες από 1400 εκθέσεις επιθεωρήσεων, που κατέληξαν σε τουλάχιστον πέντε απαγορεύσεις απογείωσης αεροσκαφών που παρουσίαζαν κινδύνους για την ασφάλεια.